Stjórnvöld í Póllandi vara við því að ástandið á landamærum Hvíta-Rússlands og Póllands geti staðið mánuðum saman, jafnvel í nokkur ár. Hópur manna reyndi að komast yfir landamærin í nótt.
Pólverjar segja að gera megi ráð fyrir að ástandið á landamærum Hvíta-Rússlands og Póllands geti varað mánuðum og jafnvel árum saman. Hælisleitendur reyndu trekk í trekk að komast yfir til Póllands í gær. Til átaka hefur komið.
Mariusz Blaszczak varnarmálaráðherra greindi frá því í viðtali við pólska útvarpsstöð í dag að hælisleitendur hefðu í gær og í nótt reynt að komast yfir til Póllands. Hann sagði jafnframt að útlit væri fyrir að ástandið á landamærunum ætti eftir að standa mánuðum saman, jafnvel í nokkur ár. Pólska landamæragæslan greindi frá því í dag að hælisleitendur hefðu í gær gert 161 tilraun til að komast yfir til Póllands. Átök hefðu orðið í tvö skipti. Níu lögreglumenn, landamæravörður og hermaður hefðu slasast. Mikill kuldi er á þessum slóðum. Hvít-Rússar gripu í gær til þess ráðs að flytja nokkur hundruð hælisleitendur í skjól í stóru vöruhúsi. Ahmed, ungur drengur frá kúrda-héruðum Íraks, greindi fréttamanni á Sky sjónvarpsfréttastöðinni að honum hafi verið orðið svo kalt að hann hefði ekki lengur fundið fyrir fingrunum. Hann óttaðist um líf sitt og eins árs bróður síns ef þeir þyrftu að vera á landamærunum eina nótt í viðbót.
Um það bil tvö hundruð íraskrir hælisleitendur verða sendir heim á morgun. Alexander Lukashenko, forseti Hvíta-Rússlands, sem sakaður er um að hafa valdið ástandinu á landamærunum, segist hafa sent nokkur þúsund til síns heima.
Stjórnvöld í Póllandi vara við því að ástandið á landamærum Hvíta-Rússlands og Póllands geti staðið mánuðum saman, jafnvel í nokkur ár. Hópur manna reyndi að komast yfir landamærin í nótt.